标题：1138年
历史纪年
公元1138年，南宋绍兴八年
通鉴记载
高宗受命中兴全功至德圣神武文昭仁宪孝皇帝绍兴八年（金天眷元年）
春，正月，戊子朔，帝在建康。尚书左仆射赵鼎率百官遥拜渊圣皇帝于南宫门外，退，诣常御殿门，进名奉慰，以帝在谅闇故也。
金主朝太皇太后于明德宫。
颁行女直小字。
封大司空完颜昱为王。
辛卯，金宣议郎、总管府议事官杨克弼、迪功郎杨凭，献书于左副元帅鲁王昌、右副元帅沈王宗弼，论和议三策：“上策，还宋梓宫，归亲族，以全宋之地，责其岁贡而封之；中策，守两河，还梓宫，下策，以议和款兵，邀岁币，出其不意，举兵攻之，侥幸一旦之胜。”又言：“今宋使以梓宫为请，万一不许，大军缟素遮道。当此之时，曲在大金而不在宋。”昌后颇用其言。
戊戌，诏复幸浙西，以二月七日起发。帝因谕赵鼎曰：“建康诸官司及百官廨舍，皆令照管，它时复来，幸免更营造，以伤民力。”鼎等奏已令建康府拘收，且言若金人遂以大河之南来归，当驻跸建康以俟经营。
己亥，伪齐武显大夫、知寿州宋超，率军民来归，合门宣赞舍人、知寿春府孙晖以闻，帝曰：“此事于朝廷无毫发之益，但如人子来归，为父者岂可却而不受！然已遣使人与金议事，可下沿淮，不得擅遣人过淮招纳，引惹事端。”乃命淮西帅臣刘锜入朝处超等，俟毕复还合肥。
是日，金知蔡州刘永寿杀乌噜贝勒，率城中遗民来降。
永寿为淮西安抚使，乌噜副之，永寿以小隙劾其罪，金人移乌噜同知德州。未几，忽报乌噜以女直兵三千来蔡者，提辖白安时请永寿南归，永寿不从，曰：“朝廷若赐我死，当死之。”安时恐其谋泄，即拘永寿，勒兵以待之。乌噜引众入城，不为备，安时乘势尽杀之，遂驱城中军民来归。湖北、京西宣抚使岳飞，遣统制官张宪等往纳之。
乙巳，赵鼎言：“士大夫多谓中原有可复之势，宜便进兵，恐它时不免议论，谓朝廷失此机会，请召诸大将问计。”帝曰：“不须恤此。今日梓宫、太后、渊圣皇帝毕未还，不和则无可还之理。”参知政事陈与义曰：“用兵须杀人。若因和议得遂我所欲，岂不贤于用兵？万一和议无可成之望，则用兵所不免。”帝以为然。
丙午，宝文阁待制、知镇江府曾开试尚书礼部侍郎。
戊申，尚书兵部侍郎兼直学士院兼侍讲胡世将为枢密直学士、四川安抚制置使，兼知成都府。
帝闻席益已去，因问刑部尚书胡交修：“孰可守蜀者？”交修曰：“臣从子世将可用。”遂有是除。时赵鼎亦不欲世将居中故也。
自重兵聚关外以守蜀，而饷道险阻，漕舟出嘉陵江，春夏涨而多覆，秋冬涸而多胶。绍兴初，创行陆运，调成都、潼川、利州三路夫十二万，县官部送，激赏争先，倍道而驰，昼夜不息，十毙三四。至是交修言：“养兵，所以保蜀也；民不堪命，则腹心先溃，尚何保蜀之云！臣愚欲三月以后，九月以前，第存守关正兵，馀悉就粮它州。如此则给守关者水运有馀，分戍者陆运可免。”帝乃命学士院述交修意，诏宣抚副使吴玠行之。
乙卯，金改燕京枢密院为行台尚书省，以三司使杜充签书枢密院事，刘筈并签书省事。时左副元帅鲁王昌、右副元帅沈王宗弼皆在军中，监军杲屯长安，右副监萨巴屯凤翔，以新取河南、陕州故也。
二月，丁巳朔，尚书兵部侍郎王庶试兵部尚书。
庶自荆南入对，奏曰：“今十年而恢复之功未立，臣请言其失，盖在偏听，在欲速，在轻爵赏，是非邪正混淆。诚能有功则赏，有罪则罚，其谁不服！苟委其权于大臣而非其人，则未有不身受其欺而国罹其祸者。昔汉光武以兵取天下，不以不急夺其费。不知兵者，不可使轻言兵。”它日，又见，口陈手画秦、蜀利害。帝大喜之，即日迁尚书。
戊午，开州团练使、知庐州、主管淮西安抚司公事刘锜对于内殿，锜言淮北兵归正者不绝，今岁合肥度可得四五万众。翼日，上谓赵鼎等曰：“朕每虑江上诸将控扼之势未备，若上流有警，岳飞不可下，则江、淮数百里边面空虚，得锜一军，遂可补此阙矣。”
壬戌，湖北、京西宣抚使岳飞请增兵，帝曰：“上流地分诚阔远，宁与减地分，不可添兵。今日诸将之兵，已患难于分合。末大必折，尾大不掉，古人所戒。今之事势虽未至此，然与其添与大将，不若别置数项军马，庶几缓急之际易为分合也。”
是日，六宫先发。帝召淮西宣抚使张俊至宫中，从容与论边事，俊曰：“臣当与岳飞、杨沂中大合军势，期于破敌以报国家。”帝谕之曰：“卿能如此，甚副朕意。然此乃卿之所识，朕更有一二事戒卿；朕来日东去，慎无与民争利，勿兴土木之工。”俊悚息承命。俊见地无砖面，再三叹息，帝曰：“艰难之际，一切从俭，庶几少纾民力。朕为人主，虽以金玉为饰，亦无不可；若如此，非特一时士大夫之论不以为然，后世以朕为何如主也！”
全主如约罗春水。
癸亥，帝发建康府，殿前都虞候杨沂中，主管侍卫步军兼权马军司公事解潜，以其军从。是日，次东阳镇。
甲子，帝次下蜀镇。殿中侍御史张绚请车驾所过州县量免租税，帝曰：“自古人主所过，皆有蠲复，当议使实惠及人也。”绚又疏决，帝曰：“此事则不须。父老望幸之意，不可不有以慰之；若罪人有罪，无可恤也。”
乙丑，帝次镇江府。
是日，金主幸天开殿。
丙寅，徽猷阁待制、提举江州太平观胡安国充宝文阁直学士，赐银帛三百匹两。
安国以衰老乞致仕，帝将许之，乃诏以安国解释《春秋》成书。进职加赐。翼日，诏安国进一官，致仕，命未下而安国卒矣。
安国风度凝远，言必有数，动必有法，燕居独处，未尝有怠慢，而与人谈论，气怡词简，若中无所有。性本刚急，晚更冲澹。在官不登六载，虽数以罪去，其爱君之心，远而逾笃。
戊辰，帝次吕城镇。己巳，帝次常州。庚午，帝次无锡县。辛未，帝次平江。甲戌，帝次吴江县。丙子，帝次崇德县。丁丑，帝次临平镇。戊寅，帝至临安府。
户部尚书、权知建康府章谊充端明殿学士、江南东路安抚大使兼知建康府，兼行宫留守司公事。
甲申，中书舍人李弥逊试尚书户部侍郎。
是月，金以拉林水、混同江护逻地与民耕牧。
三月，丙戌朔，广西经略司奏：“得安南都护府谍，当道郡王薨谢，今有遗进表章及纲运。”诏使人免到阙，就使直龙图阁、本路转运副使朱芾充吊祭使，赐绢布各五百匹，羊五十口，面五十硕，酒五十瓶，仍以敕书谕其嗣子天祚。
安南与广西诸司通问讯，其王不列衔而列将佐数人，有称中书侍郎同判都护府者，印文曰：“南越国印”。
乙丑，济州防御使、知南外宗正事仲儡嗣濮王。
庚寅，礼部尚书刘大中参知政事，兵部尚书王庶充枢密副使。
金以禁苑隙地分给百姓。
辛卯，故静海军节度使、特进、检校太尉兼御史大夫、安南都护、上柱国、交趾郡王李阳焕，赠开府仪同三司，追封南平王。
壬辰，枢密使秦桧守尚书右仆射、同中书门下平章事，兼枢密使。
前一日，赵鼎留身奏事，帝曰：“堂中必无异议者。”又曰：“秦桧久在枢密，得无怨望否？”鼎曰：“桧大臣，必不尔。然用之在陛下尔，况自有阙。”是夕，锁院制下，朝士皆相贺，惟吏部侍郎晏敦复退而有忧色。
己亥，制授故南平王李阳焕嗣子天祚静海军节度使、安南都护，封交趾郡王，其阶、勋及检校官、宪衔、食邑、功号，皆如阳焕初封故事。
辛丑，太常少卿苏符言：“景灵宫神御见在温州，将来四孟朝献，请比附国朝谅阴故事，行在设位，分命大臣行礼。”从之。
壬寅，诏：“故相韩忠彦，配飨徽宗皇帝庙庭。”
甲辰，徽猷阁待制、两浙都转运使向子諲试尚书户部侍郎。
丁未，诏：“江、浙州县，回跸所尝过者，民间欠绍兴六年岁终税赋皆除之。”
戊申，左正言李谊言：“金人入居汴都，西北之民，感恩戴旧，襁负而归，相属于路，此殆天所以兴吾宋也。臣愿于淮南、荆、襄侨建西北诸州郡，分处归正之民，给以闲田，贷以牛具，使各遂其耕种之业；而又亲戚故旧同为一所，相爱相恤，不异于闾里。将见中原之人，同心效顺，敌人之谋，当不攻而自屈矣。”诏诸路宣抚司依累得旨措置。
金以韩昉为翰林学士。
夏，四月，己未，太常少卿苏符言：“徽宗皇帝，显肃皇后，至今未闻讳日，请权于闻哀日，以祖宗忌辰礼例建置道场行香。”从之。
壬戌，命枢密副使王庶暂往沿江及淮南等处措置边防。诏曰：“朕临遣枢臣，协济军务，按行营垒，周视山川，乘斯闲暇之时，经画久长之利。凡尔监司、群帅、郡县之官，各尽乃心，以康庶事，傥或驰慢失职，已令王庶密具以闻。”先是御史中丞常同言：“今去淮益远，边民多不自安，宜遣重臣出按两淮荒田，纵民耕之，勿收租税，数年之后，百姓足而国用足矣。”至是帝命庶行视东关，且调诸路兵预为防秋计，并以同奏付庶行之。
时保成军节度使、殿前都虞候杨沂中，怒其统制吴锡，收系之狱。户部侍郎向子諲力言于庶，谓锡可用，庶奏释之，使统兵屯淮西。
丙寅，王庶辞，帝戒以张浚待诸将多用术数，且狎昵，自取轻侮，吕祉以傲肆自大取败，皆可为戒。帝因论：“王伯之道，不可兼行，当以三王为法。今之诸将，不能恢复疆宇，它日朕须亲行，不杀一人，庶几天下可定。”庶奏以大理少卿周聿、尚书金部员外郎晁谦之，并主管机宜文字，军器监丞李若虚、枢密院计议官方滋、左承奉郎、通判临安府朱敦儒，并为枢密行府咨议参军。谦之，任城人也。自郦琼叛，张俊擅弃盱眙而归，诸将稍肆。庶素有威严，临发，劳师于都教场，军容严整。庶便服坐坛上，自杨沂中而下，悉以戎服，步由辕门，庭趋受命，拜赐而出，莫敢仰视。
丁卯，金以静江节度使卢彦伦行少府监兼都水使者，充提点京城大内所。命其营建宫室，止从俭素。
己巳，尚书刑部侍郎曾开试礼部侍郎。
壬申，秘书少监兼崇政殿说书尹焞留身求去。
时已诏焞免兼史事，帝曰：“待与卿在京宫观。”焞力辞，且云：“士人若不理会进退，安用所学！”翼日，上以谕辅臣。参知政事刘大中曰：“焞所学渊源，足为后进矜式。班列中若得老成人为之领袖，亦是朝廷气象。”乃以焞直徽猷阁、主管万寿观，留侍经筵。
癸酉，徽猷阁待制、新知承州胡寅试尚书礼部侍郎。
辛巳，太常少卿苏符言：“今岁当行祫享，而在谅闇内，请用熙宁故事，移就来年孟冬。”从之。
壬午，金主朝享于天元殿，立费摩氏为贵妃。
是月，徽猷阁直学士王伦，见金左副元帅鲁王昌于祁州。
时韩世忠、岳飞、吴玠军各遣间招诱中原民，金得其蜡弹旗榜，出以语伦曰：“议和之使继来，而暗遣奸谍如此，何故？”伦言：“所议靖民，乃主上之意。边臣见久而无成，或乘时希尺寸为己劳，则不可保，主上决不之知。若上国孚其诚意，确许之平，则朝廷一言戒之，谁敢尔者！”诸帅相视无语。
五月，乙未，秘阁修撰、知建州魏矼权尚书吏部侍郎。
初，金制，以辽、宋取士之法不同，命南北之士各以素所习之业应试，号为南北选。己亥，金主诏南北选各以经义、词赋两科取士。
壬寅，集英殿修撰、提举亳州崇道观张焘试尚书兵部侍郎。
丁未，命吏部员外郎范同假太常少卿，接伴金国人使；武功大夫、高州刺史、带御器械刘光远假吉州团练使，副之。
先是徽猷阁直学士王伦既见鲁王昌，昌遣使偕伦至京师。伦见金主，首谢废豫，然后致帝旨议和。时昌及太师宗磐密议许和，至是遭伦还，且命太原少尹乌陵阿思谋、太常少卿石庆充来议事。思谋为宣和时通好海上所遣之人，今再遣来，示有许和意。
枢密副使王庶条上淮南耕种等事，帝曰：“淮南利源甚博，平时一路上供内藏䌷绢九十馀万，其它可知。”
辛亥，改命徽猷阁直学士王伦充馆伴使。
初，命权吏部侍郎魏矼馆伴，右武大夫荣州防御使。知合门事蓝公佐假庆远军承宣使副之。矼言：“顷任御史，尝论和议之非，今难以专对。”秦桧召矼至都堂，问其所以不主和议之意。矼具陈敌情难保，桧谓之曰：“公以智料敌，桧以诚待敌。”石工曰：“相公固以诚待敌，第恐敌人不以诚侍相公耳。”桧不能屈，乃改命焉。既而伦又辞，遂命给事中吴表臣往来馆中议事。
癸丑，召利州观察使、知鼎州马扩赴行在。金使乌陵阿思谋初入境，数问扩所在，王伦奏：“思谋乃海上结约之人，与扩相熟，宜召赴行在，恐须使令。”故有是命。
六月，乙卯朔，礼部贡院奏试博学宏词合格，中等，左迪功郎、鄂州武昌县尉詹叔义，右迪功郎、前建康府司法参军陈岩肖；下等，左迪功郎、饶州鄱阳县东尉王大方。诏叔义、大方并与堂除，仍减年磨勘，岩肖赐同进士出身。
戊午，金主至自天开殿。
壬戌，宗正少卿张九成权尚书礼部侍郎。
衍圣公孔玠避乱寓衢州，诏即赐田五顷。
戊辰，接伴官范同言金使已至常州，帝愀然曰：“太后春秋已高，朕朝夕思念，欲早相见，故不惮屈己以冀和议之成。然有备无患，纵使和议已成，亦不可弛兵备。”参知政事刘大中曰：“和与战守自不相妨，若专事和而忘战守，则堕敌计中耳。”
枢密副使王庶时在合肥，上疏曰：“臣闻无故请和者，谋也。究观金国，侵轶已逾一纪，前此乘战胜之势以至江、淮，而我未尝有一日之捷。逮至绍兴甲寅冬，蕃部深入，驻兵淮南，陛下亲征，至使奔逸而去。又丙辰冬，敌人倾国南侵，陛下再统六师，至于江、淮之间，皇威大振，蕃部皆有所却，于是遗使告我以徽宗皇帝、显肃皇后讣音。彼若果敦邻好，则所报讣音，不应在累年之后；必因畏长驱而往，故以此谋沮师。陛下天资圣孝，哀毁之中，即遣使往以求梓宫，往返之间，一年半矣，尚未闻梓宫之至，固已落彼之计。又闻去年金国以欺诈废豫，伪庭用事之人，奔散四走，莫能自保，百姓上下，日望我兵之至。诸帅之在中都者，如居积薪之上而火未然，势之倾危，未有易于此者。若我一摇足，则中原非彼所有，所以阴谋秘计，不得不遣使也。也违之间，可不深思而熟计之！臣中夜以思，使人之来，其甘言啖我，不过出于二策：一则以淮为界，一则以河为界。以淮为界，乃我今日所有之地，而淮之外亦有见今州县所治，如泗州、涟水军是也，既为我有，安用以和为请。若以河为界，则东西四千里，兵火之馀，白骨未敛，几无人迹，彼若诚实与我，既得其故地，非若伪豫之不恤，尚当十年无征役，以苏其凋瘵。财赋既无所从出，所责岁赂无虑数百万，若欲重敛诸路，困弊已极，安可取以充溪壑之欲！利害晓然，而不先为之虑，则三十万兵宿于无用之地，假以岁月，是彼不必征伐，而我数年之间，终于自毙。彼之为计可谓尽善，而我之为国未有若斯之疏也。臣愿陛下先与在廷之臣，立为一定之论，若以淮为界，其所请之赂必少，以河为界，其所请之赂必多。或多或少，未系国之利害，以凋弊之极为言。彼若以生灵为念，当告之以河南之地，伪豫暴敛之甚，必使之苏息，然后可渐责税赋，其岁赂须五年之后方能津遣。若或见从，则彼之和议，方见诚实。如或不然，则彼以计困我，即使我不敢用兵，而又于因穷之际重取岁赂，是彼无所施为而坐收成功，其为谋深矣。”疏入，不报。
直秘阁、奉迎梓宫副使高公绘先归至临安。
壬申，帝特御射殿，引见礼部合格举人黄公度已下，遂以南省及四川类试合格举人黄贡等共三百九十五人参定为五等，赐及第、出身、同出身，奏名林格以下，出身至助教。
癸酉，枢密副使王庶自淮西还行在。
先是庶将还朝，未至，复上疏言：“宴安鸠毒，古人戒之。国家不靖，疆场患生，敌人变诈百出，自渝海上之盟。至于今日，其欺我者何所不至，陛下所自知也，岂待臣言！夫商之高宗，三年不言。其在谅闇，言犹不出，其可以见外国之使乎！先帝北征而不复，天地鬼神，为之愤怒，能言之类，孰不痛心！陛下抱负无穷之悲，将见不共戴天之仇，其将何以为心，又何以为容，亦何以为说？愿陛下以宗社之重，宜自兢畏，思高宗不言之意，无见异域之臣，止令赵鼎而下熟与计事，足以彰陛下孝思之诚，而与国体为宜。”又言：“金使入境，经过州郡，傲慢自尊，略无平日礼数，接伴使欲一见而不可得。官司供帐，至打造金?戋，轻侮肆志，略无忌惮。臣闻自古谋人之国者，必有一定之论，越之取吴，在骄其志而已，秦之取六国，在散其从而已，其间虽或出或入，而一定之论未尝易也。金人所以谋人之国者，曰和而已。观其既以是谋契丹，又以是谋中国。方突骑赴阙，初以和议为辞，暨大兵围城，又以和议为辞。二圣播迁，中原板荡，十馀年间，衣冠之俗，蹂践几遍，血人于牙，吞噬靡厌，而和议未之或废也。今王伦迎奉梓宫尔，而受金人和议以归，且与其使俱来，此其可信不可信乎？刘豫虽然僭窃，正名号者七八年，一旦见逐。金人虑中原百姓或有反侧，陕西叛将或生顾望，吾一日出师必有应者，以此设为讲和之说，仍遣使焉，所以款我，昭然无疑矣。臣蒙陛下亲擢，备位本兵，国之大事，不敢隐默，故重为陛下陈其三策：上策，莫如拘其使者，彼怒必加兵，我则应之，所谓善战者致人而不致于人是也。金之强大自居，一旦或拘其使，出其意表，气先夺矣，其败可立而待。其次，愿陛下念不共戴天之仇，坚谢使人，勿与相见，一切使指令对大臣商议，然后徐观所向，随事酬应。最其次，姑示怯弱，待在厚礼，俟其出界，精兵蹑之，所谓掩其不备，破之必矣。臣顷与边将大臣议论，皆云若失今日机会，它日劳师费财，决无补于事功，至有云今年不用兵乞纳节致仕者。观此，则人情思奋，皆愿为陛下一战，望陛下英断而力行之。”
乙亥，起复武信军承宣使、行营中护军统制军马张宗颜知庐州、主管淮南西路安抚司公事，右武大夫、开州团练使、知庐州兼淮西制置副使刘锜以所部屯镇江府。
初，王庶自淮上归，命宗颜以所部七千人也庐州，命中护军统制官臣师古以三千人屯太平州，又分京东、淮东宣抚处置使韩世忠二军屯天长及泗州，使缓急互为声援。徙锜屯镇江，为江左根本。
历史大事
宋高宗定都临安
张浚在相位时，主张定都建康（今江苏南京），以图恢复中原。浚罢相后，高宗准备从建康撤还临安（今浙江杭州）。绍兴八年（1138）二月，高宗以吕颐洗为江东安抚置大使兼行宫留守。癸亥，高宗从建康出发，途经镇江、常州，无锡、平江（今江苏苏州）、吴江、崇德，至临安府。遂定都于此。
金乌陵思谋使宋
金天眷元年（1138）、宋绍兴八年，熙宗决定与宋讲和。五月金使乌陵思谋、石庆充至杭州议事。宰相赵鼎问及所割地界时，金使竟曰“地不可求，听大金所与”。六月丁丑，秦桧、赵鼎导引金使见高宗，递交《国书》。内容计有：送还赵佶棺木；送还赵构生母韦氏；原属伪齐的黄河以南、淮水以北的地区一律拨归南宋政权统治。但南宋必须向金主称臣纳贡，赵构必须自动取消帝号及宋国号，只作为金的一个藩属。尽管当时众大臣包括赵鼎坚决反对，最后高宗与秦桧还是接受了以上条件，同意讲和。
金令负债者为奴
天眷元年（1138）六月，金元帅府下令：负公私债务而不能偿还者，“没身及妻女为奴婢以偿”。于是金境内百姓怨愤，纷杀债主，聚众抗金。
金改革官制
金熙宗即位后，为适应新的形势要求，巩固金朝统治，大举改革对女真的政治制度。天会十三年（1135），他先在朝廷中枢废除了传统的谙版勃极烈等辅政制，依辽宋制度设太师、太傅、太保，称三师；朝中设尚书、中书、门下三省，由领三省事综理政务，下设左右丞相及左、右丞。十五年，废除齐国后，金在汴京（今河南开封）设行台尚书省。天眷元年（1138）九月，又改燕京枢密院为行台尚书省。两行台尚书省负责对华北地区的统治。同年八月，颁行官制，史称“天眷新制”。新制实际实行汉族官制，女真官职调换为相应的汉官职。
金定封国制
天眷元年（1138）十月，金熙宗推行官制改革的同时，实行封国制。即封授某地国王称号，不实际任事，形同勋爵。如尚书令完颜宗磐封宋国王。后海陵王削封前朝皇室贵族爵号，国王多降为郡王。
戊午谠议
绍兴八年（1138）十月，金派张通古为江南诏谕使到宋订立条约，册封赵构。消息传开，宋廷朝野震动，文武百官纷纷上言反对和议。如当时李纲上疏力陈金使以“诏谕江南”为非礼，坚决反对和议。胡铨疏陈力谏和议为非，指出宋若对金屈膝称臣，中原决不可复，并主张斩王伦、秦桧等。岳飞在鄂州亦上言：“金人不可信，和好不可恃。”极谏和议非是。秦桧对他们颇为忌恨。结果，胡铨被贬为监广州都盐仓，宜兴进士吴师古因刻板胡铨奏疏被流放袁州（今江西宜春），死于是地。